# ΚΥΡΙΑΚΟΣ ΧΑΡΑΛΑΜΠΙΔΗΣ

Ο Κυριάκος Χαραλαμπίδης γεννήθηκε στην Κύπρο το 1940. Σπούδασε Ιστορία και Αρχαιολογία στο Πανεπιστήμιο Αθηνών. Παρακολούθησε μαθήματα Θεάτρου στην Αθήνα και ειδικεύτηκε σε θέματα Ραδιοφωνίας στο Μόναχο. Εργάστηκε ως φιλόλογος στη Μέση Εκπαίδευση και για τρεις δεκαετίες στο Ραδιοφωνικό Ίδρυμα Κύπρου, απ’ όπου αφυπηρέτησε ως Διευθυντής Ραδιοφωνίας.

Εξέδωσε δώδεκα ποιητικές συλλογές: «**Πρώτη Πηγή**» (Αθήνα 1961), «**Η Άγνοια του Νερού**», με πρόλογο Τ.Κ. Παπατσώνη (Ίκαρος, Αθήνα 1967), «**Το Αγγείο με τα Σχήματα**» (Λευκωσία 1973), «**Αχαιών Ακτή**» (Λευκωσία 1977 – Άγρα, Αθήνα 2003), «**Αμμόχωστος Βασιλεύουσα**» (Ερμής, Αθήνα 1982 – Άγρα, Αθήνα 1997) – οι τρεις τελευταίες συλλογές τιμήθηκαν με το Κρατικό Βραβείο Ποίησης της Κύπρου –, «**Θόλος**» (Ερμής, Αθήνα 1989 – Άγρα, Αθήνα 1998, Βραβείο Ακαδημίας Αθηνών), «**Μεθιστορία**» (Άγρα, Αθήνα 1995, Κρατικό Βραβείο Ποίησης της Ελλάδας 1996), «**Δοκίμιν**» (Άγρα, Αθήνα 2000),

«**Αιγιαλούσης Επίσκεψις**» (Άγρα, Αθήνα 2003), «**Κυδώνιον Μήλον**» (Άγρα, Αθήνα 2006),

«**Ίμερος**» (Μεταίχμιο, Αθήνα 2012), «**Στη γλώσσα της υφαντικής**» (Μεταίχμιο, Αθήνα 2013).

Το 1997 κυκλοφόρησε από τις εκδόσεις Άγρα, σε δική του μετάφραση και εισαγωγή, το βιβλίο «**Ρωμανού του Μελωδού: Τρεις Ύμνοι**» (Βραβείο Ελληνικής Εταιρείας Μεταφραστών Λογοτεχνίας). Επίσης το 2009 κυκλοφόρησε από τις εκδόσεις Άγρα σε δύο τόμους η συλλογή δοκιμίων του «**Ολισθηρός Ιστός**» (Δοκίμια, Μελέτες, Άρθρα, Συνεντεύξεις) και το 2010 κυκλοφόρησε από τις εκδόσεις Μεταίχμιο, στη σειρά «**Μια πόλη στη λογοτεχνία**», η επιλογή κειμένων που επιμελήθηκε για τη Λευκωσία.

Το 1998 τιμήθηκε με το Διεθνές Έπαθλο Καβάφη στην Αίγυπτο. Το 2003 η Ακαδημία Αθηνών του απένειμε το Βραβείο Κώστα και Ελένης Ουράνη για το σύνολο του ποιητικού του έργου. Το 2006 του απονεμήθηκε το Βραβείο Πολιτιστικής Προσφοράς Τεύκρου Ανθία

* Θοδόση Πιερίδη. Το 2007 τιμήθηκε από την Κυπριακή Δημοκρατία με το Αριστείο Γραμμάτων, Τεχνών και Επιστημών. Το 2013 αναγορεύτηκε Επίτιμος Διδάκτωρ του Τμήματος Φιλολογίας του Πανεπιστημίου Αθηνών και εξελέγη αντεπιστέλλον μέλος της Ακαδημίας Αθηνών στον κλάδο Λογοτεχνίας (Ποίησης) στην Τάξη των Γραμμάτων και των Καλών Τεχνών.